SKRIFTLIG FORESPØRGSEL E-0800/00

af Thierry Cornillet (PPE-DE) til Kommissionen

(16. marts 2000)

Om: Indkaldelse af forslag til integreret program for tilbagevenden til Bosnien-Hercegovina

Inden for rammerne af det integrerede program for tilbagevenden Obnova 2000 har Kommissionen indkaldt forslag (SCR-E/110826/D/G/BH vedrørende projekter inden for området boliger, associeret infrastruktur og bæredygtighedsforanstaltninger.

Tidsplanen for udvælgelsesproceduren, der blev offentliggjort(1), fastsætter at organisationer, der er interesserede i at deltage i indkaldelsen, skal give forhåndstilsagn senest den 9. februar 2000 kl. 16.00.

De organisationer, der kan tænkes at være interesseret i et sådant program, har ofte en række mindre organisationer som medlemmer fordelt over forskellige regioner. Endvidere kræver høringen af de forskellige medlemmer med henblik på at fastlægge en fælles interesse en dyberegående dialog uafhængigt af den fastsatte korte frist på seks dage, heri medregnet en weekend.

1. Hvordan kan man forsvare den korte tidsfrist (4 hverdage), når man ser på projekternes størrelse (mellem 1 og 3 millioner euro)?

2. Ifølge indkaldelsen af forslag skal forhåndstilsagn sendes senest den 9. februar 2000 kl. 16.00, og de skal være modtaget den 9. februar 2000 kl. 16.00. Hvordan vil Kommissionen forklare denne uklarhed?

(1) EFT C 31 af 3.2.2000, s. 5.

Svar afgivet på Kommissionens vegne Af Christopher Patten

(18. april 2000)

Indkaldelsen af forslag SCR-E/110826/D/G/BH under Obnova-programmet inden for området boliger, integreret infrastruktur og bæredygtighedsforanstaltninger blev offentliggjort på Kommissionens websted den 26. januar 2000 og i EFT den 3. februar 2000(1). I indkaldelsen blev de organisationer, der var interesserede i at deltage, anmodet om senest den 9. februar 2000 at sende et forhåndstilsagn til Kommissionens kontor for faglig bistand i Sarajevo. I indkaldelsen blev det oplyst, at sidste frist for modtagelse af projektforslag var den 21. marts 2000, og det blev understreget, at den fuldstændige sagsmappe vedrørende indkaldelse af forslag kun ville blive stillet til rådighed for de organisationer, der inden den 9. februar 2000 havde givet udtryk for, at de havde til hensigt at deltage.

Indkaldelsen af forslag blev offentliggjort på Kommissionens websted adskillige dage før i EFT, fordi teksten til EFT først skulle oversættes til alle Fællesskabets officielle sprog. Som hovedregel bestræber Kommissionen sig på at offentliggøre indkaldelser af forslag nogenlunde samtidig på webstedet og i EFT. Da det integrerede program for tilbagevenden imidlertid skulle lanceres så hurtigt som muligt, blev det i dette tilfælde besluttet at lade offentliggørelsen på webstedet finde sted før offentliggørelsen i EFT, som fandt sted så hurtigt som muligt derefter. Man må huske på, at Internet i dag er den foretrukne kilde til oplysning om mulighederne for EU-finansiering for langt de fleste af de organisationer, der er interesserede i disse indkaldelser. Ud fra tidligere tal vurderes det, at det netsted, hvor Kommissionens Fælles Forvaltningstjeneste for Eksterne Forbindelser offentliggør sine udbud, besøges af mellem 200 000 og 300 000 om måneden. Der var således en frist på to uger eller ti arbejdsdage til udarbejdelsen af forhåndstilsagnet, hvilket er rigeligt til at udarbejde og sende et simpelt forhåndstilsagn. Kommissionen gør opmærksom på, at de interesserede organisationer på tidspunktet for indsendelsen af forhåndstilsagnet hverken skulle forelægge detaljerede oplysninger om mulige projektforslag eller om personalet. Disse oplysninger skulle først foreligge ved fremsendelsen af selve projektforslaget den 21. marts 2000, og organisationernes medlemmer havde således rigelig tid til forberedende drøftelser.

Med hensyn til tidspunkt og dato for fremsendelsen af forhåndstilsagn kan Kommissionen oplyse, at de interesserede ansøgere ikke synes at have fundet teksten til indkaldelse af forslag uklar. Efter fristens udløb blev der ikke modtaget nogen forhåndstilsagn, som var sendt inden dens udløb.

(1) EFT C 31 af 3.2.2000.